Алиягә ярдәм кирәк

	Алия йөклелекнең 30нчы атнасында дөньяга килде. Тулгак башлану белән ашыгыч ярдәм машинасы чакырттык, тик алар тиз генә без яши торган урамны, безнең йортны эзләп таба алмаганнардыр инде (без Казанның халык арасында Караваево поселогы дип йөртелә торган шәхси йортлар секторында торабыз), шалтыраткач та шактый күп вакыт узды. Алар килеп җиткәнче, бала инде туа башлаган иде... 	 Бала тудыру йортына килеп җиткәч тә, идәннәр юып йөрүче бер апа, минем, инде туып килүче баланы, идәнгә килеп төшмәсен дип кысып торумны күреп: "Таба бит инде бу!" дип кычкырып җибәргәнче миңа артык игътибар итмәделәр әле... Нәтиҗәдә, баланың башы кысылган, хәрәкәтләнү өчен җавап бирә торган нерв җепселләренә зыян килгән иде... 

Алиягә бер яшь тулганда, аңа ДЦП (детский церебральный паралич), катлаулы дәрәҗәдәге спастик диплегия һәм күз нервларының атрофиясе дигән куркыныч диагнозлар куйдылар. Баламның тома сукыр да булачагын белгәч, минем яшисем килми башлаган иде инде... Аллаһы Тәгаләгә, һичьюгы, кызым уенчыкларга карап уйнап утыра торган булсын иде дип ялвара идем. Ходай төннәр буе елый-елый теләгән теләкләремне ишетте бугай, чираттагы тикшеренү вакытында бала сукыр дигән диагноз исбатланмады - Алиям күрә. 

Алиягә 3 яшь тулганчы без 3 ай саен 8нче балалар шифаханәсенә ятып дәвәланырга тиеш идек, тик бу дәвалануларның артык файдасы да булмады диярлек, Алия бик еш авырый иде, шуңа күрә күп вакыт дәвалауны туктатып торырга мәҗбүр идек. Аннан соң Казанның тагын бик күп махсус үзәкләрендә реабилитация уздык, бик күп массаж курслары алдык, хәтта Тула шәһәрендә, профессор Ульзибит ысулы белән операцияләр дә ясадылар. Гомуми наркоз астында, аякларына ясалган 17 микрооперация кичерде Алия! Андый тән газапларын балалар түгел олы кешеләр дә бик авыр кичерәләр. Алиябез, түзде, тырышты, операциядән соң үтә торган катлаулы реабилитация чорын да олыларча түземлелек белән кичерде. Алиянең бөтен гомере тоташ көрәшүдән тора. Ул, башка балалар өчен гадәти үсеш процессында, җиңел генә үтелә торган һәрбер этап, һәрбер яңа мөмкинлек өчен, гәүдәсен богаулаган аяусыз авыру белән тиңдәшсез көрәш алып бара. Көрәшә, тырыша торгач, әкренләп, Алиянең хәле яхшыра башлады, хәзерге көндә ул туры итеп утыра ала, үзе кашык тотып ашый, рәсемнәр ясый, хәтта тотынып басып тора ала! Тик үзе генә йөрми, һәм әлбәттә инде кеше ярдәменнән башка кайбер иң гади ихтыяҗларын да үти алмый... 

Алия бик аңлы, акыллы, тырыш бала. 8 яшендә ул беренче сыйныфка укырга керде, аның янына яраткан укытучысы килеп йөри. Алия укырга бик ярата, ләкин аның, барлык башка балалар кебек үк, чын мәктәпкә барып, үз яшьтәшләре белән бергәләп парта артында утырып укыйсы килә... Ходай ярдәме белән аның бу теләге чынга ашар дип өметләнәбез. 

Электән үк табиблар Алиябезне өметле балалар рәтенә кертәләр иде, ул әкренләп кенә, вак-вак адымнар белән булса да алга, терелүгә таба бара. ДЦП - тулысынча дәваланып бетә торган авыру түгел, тик кызыбызны йөри ала торган итеп, үз-үзен карый ала торган итеп була! Алия турында мәгълүматны Кытайдагы махсус клиникаларга җибәреп карадык, һәм алардан конкрет хәбәрләр алгач, күңелләр тагын да үсеп, кызымның кайчан да булса үз аякларында ҮЗЕ йөри алачагына өметем тагын да ныгыды. Мин интернет буенча , безнең Алия кебек, гадәти булмаган балаларның әниләре белән бик күп аралашам. Алар арасында Кытайның төрле шәһәрләрендә дәваланып кайтучылар да бар, һәм дәвалануның файдасын күрүчеләр бихисап! Алиягә хәзер 10 яшь. Яшь барган саен андый диагноз дәвалауга авыррак бирелә. Бөтен мөмкин булганны эшләп карыйсы иде... Без  бөтен кыюлыгыбызны җыеп, Кытайга Харбин шәһәрендәге, ДЦП диагнозлы балалар өчен махсус клиникага, 3 айлык реабилитациягә барырга карар кылдык. Бер реабилитация курсын үтү өчен 476617 сум акча кирәк (Бу суммага Кытайда яшәү һәм дәвалану бәясе генә кергән).

Дуслар ярдәме белән 14 май көнне кичке сәгать жидедә Казанның Ленин исемендәге мәдәният сараенда зур хәйрия концерты да оештырыла. Анда Илназ Баһ, Гүзәл Идрисова, Раяз Фасыйхов, Иркә, Ленар Сәйфиев, Венера Шәмиева, Чәчкә, Ләйсән Гыймаева, Нурзадә, Илгәрәй, Азат-Алсу Фазлыевлар, “Рәвешләр” юмор театры, Булат Шәрипов (баянчы), Денс-Лайф бию төркеме һәм тагын башка артистлар катнашачак. Билетлар сатудан килгән керем тулысы белән Алия файдасына күчереләчәк.

Кызыма караган саен, ни өчен Ходаем шушы баланы шундый газапларга дучар итте икән дип уйлыйм. Нинди сәбәпләр аркасында, бөтен кешегә бирелә торган мөмкинлекләрдән нәкъ менә минем балам мәхрүм калган икән дим... Язмышның бик зур сынавы бу. Шушы сынауны үтәргә Аллаһы Тәгалә сабырлык һәм көч бирсен иде...

Алиянең хәле турында әнисе Миләүшәгә, 89172251631 номернына шалтыратып белешергә була.

Алия турында социаль челтәрдә,шушы адрес буенча http://vk.com/club51560443төркем дә ачылган. 

ЯРДӘМ ИТҮ ӨЧЕН РЕКВИЗИТЛАР:
Получатель: Баширова Миляуша Фаимовна
Банк получатель:Отделение “Банк Татарстан” №8610 г. Казань 
Счет№42307810562266633201/48 
К/Счет: 30101810600000000603 
Р/Счет: 30302810862006006226 
ИНН:7707083893 
БИК:049205603, КПП: 165702001 

Карта Сбербанка №4276 6200 1171 2621 

ЯНДЕКС КОШЕЛЕК
410011754748430 

ПОЧТОВЫЙ ПЕРЕВОД:
420091, Татарстан, г. Казань, ул. Пермская-1-я, дом 19, Башировой Миляуше Фаимовне 

QIWI - КОШЕЛЕК:
9172251631 

Мегафон 89272401030 
БИЛАЙН - 89033431454 
МТС 89172251631
(Гадәти кесә телефонына акча салган кебек күчерергә була) 
	Алиянең әнисе Миләүшә БӘШИРОВА	
Матбугат.ру

	№   |  	


